Document ID: 31986R0868

*****
ΚΑΝΟΝΙΣΜΟΣ (ΕΟΚ) αριθ. 868/86 ΤΗΣ ΕΠΙΤΡΟΠΗΣ
της 25ης Μαρτίου 1986
που παρεκκλίνει από τον κανονισμό (ΕΟΚ) αριθ. 470/67 όσον αφορά τις ελάχιστες ποσότητες που μπορούν να παρουσιαστούν κατά την παραλαβή του ρυζιού paddy από τον ισπανικό οργανισμό παρεμβάσεως
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την πράξη προσχώρησης της Ισπανίας και της Πορτογαλίας, και ιδίως το άρθρο 90,
τον κανονισμό (ΕΟΚ) αριθ. 1418/76 του Συμβουλίου της 21ης Ιουνίου 1976 περί κοινής οργανώσεως αγοράς της όρυζας (1), όπως τροποποιήθηκε τελευταία από τον κανονισμό (ΕΟΚ) αριθ. 3768/85 (2), και ιδίως το άρθρο 17·
Εκτιμώντας:
ότι ο κανονισμός (ΕΟΚ) αριθ. 470/67 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 3461/80 (4), προβλέπει, σε περίπτωση παρεμβάσεως, μία ελάχιστη ποσότητα 20 τόνων για το ρύζι paddy· ότι η ποσότητα αυτή λαμβάνει υπόψη το γεγονός ότι οι τιμές παρεμβάσεως καθορίζονται στο στάδιο του χονδρικού εμπορίου·
ότι το καθεστώς παρεμβάσεως που ίσχυε στην Ισπανία πριν από την προσχώρηση δεν προέβλεπε ελάχιστη ποσότητα· ότι η ισπανική κυβέρνηση ενθαρρύνει μία καλύτερη οργάνωση στον τομέα του ρυζιού σε επίπεδο παραγωγών· ότι το πέρασμα από το εθνικό καθεστώς προς εκείνο που προκύπτει από την εφαρμογή της κοινής οργανώσεως αγοράς μπορεί να δημιουργήσει δυσκολίες, ιδίως για τους μικρούς ισπανούς καλλιεργητές· ότι, προκειμένου να επιτραπεί στους καλλιεργητές αυτούς να προβούν σε βελτιώσεις των διαρθρώσεων, θα πρέπει, μεταβατικά, κατά την έννοια του άρθρου 90 της πράξης προσχώρησης, να προβλεφθεί η προοδευτική προσαρμογή στις κοινοτικές διατάξεις·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Σιτηρών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Κατά παρέκκλιση από το άρθρο 1 του κανονισμού (ΕΟΚ) αριθ. 470/67, μπορούν να παρουσιαστούν, στον ισπανικό οργανισμό παρεμβάσεως, ομογενείς παρτίδες ρυζιού paddy ελάχιστης ποσότητας 10 τόνων για την περίοδο από την 1η Μαρτίου 1986 μέχρι το τέλος της περιόδου εμπορίας 1985/86, και 15 τόνων για την περίοδο εμπορίας 1986/87.
Άρθρο 2
Ο παρών κανονισμός αρχίζει να ισχύει την τρίτη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Μαρτίου 1986.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 25 Μαρτίου 1986.

Labels: 18
17